Ukrainas president ber Russland trekke styrker tilbake
Ukrainske soldater rykket torsdag inn i den opprørskontrollerte byen Slavjansk, men trakk seg senere tilbake. Russland svarte med en ny stor militærøvelse rett på andre siden av grensen. - Vi krever at Russland holder opp med å blande seg inn i Ukrainas indre anliggende og stanser sine permanente trusler og utpressing av oss, sa fungerende prsident, Olekansr Turtsjynov i en tale rett etter at Russland innledet en ny omfattende militærøvelse langs grensen mot Ukraina. Den russiske forsvarsministeren Sergej Sjoigu bekreftet at øvelsen var svar på den ukrainske militæraksjonen, der ukrainske styrker tok seg inn i Slavjansk. - Russland er tvunget til å reagere mot Ukrainas militærmaskin og NATO-øvelsene i Øst-Europa, sa Sjoigu ifølge nyhetsbyrået Interfax. - Hvis denne militærmaskinen ikke stoppes, vil den føre til enda flere døde og sårede. Planlagte NATO-øvelser i Polen og Baltikum bidrar ikke til å normalisere situasjonen omkring Ukraina, sier Sjoigu. Kreml har økt sitt militære nærvær langs grensen mot Ukraina den siste tiden, og ifølge beregninger fra NATO står nå 40.000 russiske soldater klare til aksjon der. Den fungerende presidenten i Ukraina kaller Russlands handlinger for utpressing. - Vi gir ikke etter for trusler fra terroristene og vil fortsette å ta nødvendige grep for å beskytte våre borgeres liv, sa han videre. Trakk seg tilbake Ifølge det ukrainske innenriksdepartementet ble fem prorussiske opprørere drept i aksjonen i Slavjansk torsdag morgen. Men sykehuskilder i byen opplyser at en person ble drept og en annen såret. Ukrainske styrker overtok også en veisperring kontrollert av opprørere. Men to timer senere trakk regjeringssoldatene seg ut. Det samme gjorde de sju ukrainske pansrede kjøretøyene og deres mannskaper som hadde rykket inn i byen og inntatt stillinger. Det var uklart hvorfor. Samtidig ga opprørere i rådhuset i Slavjansk sivile ordre om å forlate bygningen mens opprørsstyrker trakk seg tilbake til defensive posisjoner i byen, som har 129.000 innbyggere. - Konsekvenser Russlands president Vladimir Putin kommenterte meldingene om ukrainsk framrykking med å si at det vil få konsekvenser om Ukraina har brukt våpenmakt mot egen befolkning. - Hvis disse folkene har gått inn i en såkalt «akutt fase», så er det ikke en akutt fase, men en straffeoperasjon. Og det vil selvsagt få konsekvenser for folkene som tar disse beslutningene, inkludert konsekvenser for våre mellomstatlige forbindelser, sa Putin. - Hvis Kiev virkelig har begynt å bruke hæren mot landets befolkning, så er det en meget alvorlig forbrytelse mot egen befolkning, sa Putin også og kalte den fungerende regjeringen i Kiev «en junta». Framgang Meldingene torsdag var første gang ukrainske militære har rapportert om vellykkede operasjoner siden uroen i Ukraina begynte. Tidligere på dagen ble det meldt at ukrainske militære hadde tatt tilbake kontrollen over rådhuset i den østlige byen Mariupol. Ifølge AFP var det ukrainske spesialstyrker som gjennomførte aksjonen. Innenriksminister Arsen Avakov meldte på Facebook at russiskvennlige inntrengere som hadde okkupert rådhuset, trakk seg ut. Den valgte ordføreren var tilbake på sitt kontor, ifølge Avakov. Mariupol er en industriby på kysten av Asovhavet. Avakov oppga samtidig at landets militære hadde slått tilbake et angrep på en base ved Artemivsk, mellom Donetsk og Slavjansk øst i landet. En ukrainsk soldat ble såret i angrepet som 70 personer deltok i. Innenriksminister Avakov skriver at angrepet ble ledet av russiske soldater. Det er ingen kjente opplysninger om tap blant angriperne, ifølge Avakov.
Ukrainas fungerende president Oleksandr Turtsjynov krever at Russland trekker sine styrker bort fra grensen mot Ukraina og slutter med «trusler og utpressing».